2 dl kuivatatud kinoat (quinoa)  3-4 dl vett  0,5 tl soola  u. 3 tomatit  1 suur kurk  suur kimp peterselli  peotäis piparmündilehti  3 vart rohelist sibulat  2 küüslauguküünt  200 g fetat  2,5  sl sidrunimahla  törts oliivõli  soola/pipart    Loputa kinoad sõelas külma vee all. Pane ta koos vee ja soolaga potti. Kuumuta neid tugeval kuumusel kuni keemiseni, seejärel alanda temperatuuri ja keeda tasasel tulel kaanega kaetuna u 15 min. Kinoa peab jääma kergelt läbipaistev ning hamba all ainult veidike krõmps. Vala laia põhjaga kaussi jahtuma.  Tükelda tomatid ja kurgid mugavalt suupärasteks. Haki läbi ka petersell, piparmünt ja roheline sibul ning lõika väga peeneks  küüslauguküüned. Murenda kätevahel feta. Puista kõik see jahtunud kinoa peale ning sega hoolikalt läbi. Maitsesta sidrunimahla, oliivõli ja vähese soola ja pipraga. Maitse ka vahepeal, et korrigeerida happe-soolasuse tasakaalu!    Lihasema ampsu jaoks serveeri koos Liibanoni laimikanaga.        ***    Antud salat oli minu esimene kodune kokkupuude kinoaga. Olles töötanud mitu suve ühes Tallinna ökopoes, tundus piinlik, et ma ise polnudki valmistanud seda tera, mille kasulikke omadusi nii mitmel korral kiitnud olin. Kes pole varem sellest imeviljast kuulnud, võin rääkida, et tegu on Lõuna-Ameerikast pärit taimega. Ta on kasulik eelkõige oma kõrge ja täisväärtusliku  proteiinisisalduse tõttu (sisaldades parajas koguses praktiliselt kõiki asendamatuid aminohappeid), lisaks leidub seal taime koha rohkelt rauda, fosforit ja magneesiumi. Maitselt on ta mahe ja kergelt pähkline - lisaks tervislikkusele on ta ka täiesti söödav. :) Seega, nähes seda retsepti jäin vaid ootama eestimaiste tomatite saabumist (sest magusad tomatid olid siiski salatile väga olulised).    Minu üllatuseks oli salat tõesti maitsev. Isegi I, kellele valmistasin igaks-juhuks kõrvale ka retsepti  lõpus mainitud kana, sõi suure isuga. Toiteväärtuse poolest ideaalne nii taimetoitlastele kui ka gluteenitalumatutele, maitselt aga sobib kõigile.            The Way the Cookie Crumbles